Tarinoita elävästä elämästä: toukokuuta 2010
Tihijänpualoosta piskottelua
Tämä sadekertymä (30 mm) on yhteismäärä tältä ja eiliseltä päivältä.
Viime päivinä ei ulkona työskentely ole ollut erityisen mukavaa. Uusien mansikantaimien istutustyön täytyy kuitenkin edistyä, joten sadetakit ovat olleet todella tarpeen. Tänään vesi muuttui jossakin vaiheessa rakeiksi. Srilankalaiset työntekijämme riemastuivat, sillä heille kokemus oli aivan uusi. Me muut emme juurikaan ilosta hyppineet, vaikkakaan nuo jäiset pisarat eivät päässeet tuhoakaan tekemään tässä vaiheessa viljelykautta, sillä kukintavaiheessa olevat mansikat ovat kateharson alla suojassa.
Ensi viikon aikana tulisi istutustyö saada päätökseen. Mitä myöhemmin taimet saadaan maahan, sitä myöhemmäksi siirtyy myös ensimmäinen sato. Loppukesällä ei enää riitä asiakkaita ja me itsekin siirrymme muihin töihin, joten myöhäissato on vaarassa jäädä peltoon.
Työhakemuksia mansikanpoimintaan on tullut mukavasti, mutta lisää otetaan vastaan edelleen. Työhön otamme sitä mukaa kun tarvetta on, eli emme voi luvata varmaa paikkaa ennenkuin sato valmistuu. http://www.jarmovaltari.fi/
Kuten aikaisemmassa kirjoituksessani olen kertonut, palaamme puolentoista vuoden tauon jälkeen myös Kotipizzan pariin. Ensi maanantaina aloitamme Laihian Kotipizzassa remontin, ja uudistuneen pizzerian pyrimme avaamaan kesäkuun ensimmäisenä viikonloppuna. Lisää työvoimaa tarvitsemme myös sinne, samaten kuin ScanBurger PuskaJussi -grillillemme Kurikkaan. http://www.puskajussi.fi/
Jotta sellaista tällä kertaa. Hakemuksia odotellen...
Lähettänyt Reija klo 20.38 Ei kommentteja: Linkit tähän tekstiin
Tervehdys menneisyydestä!
Kuvassa Järvenkylän oma matkamuisto, Näkki. Riippusillan kupeessa,
Kyrönjoessa, on suuri kivi. Kiveä kutsutaan Näkkikiveksi. Kylän lapsilla
oli entisaikaan tapana uida kivelle istuskelemaan. Veden korkeutta seuraamalla
saatettiin myös päätellä, oliko alajuoksulla Merikaarrossa sijainnut mylly toiminnassa.
Näkin ideointi: Reija Valtari, Järvenkylä, Vähäkyrö
Toteutus: Suvi Piippo (Kataja), Wanha Markki, Ylistaro
Myynti: Järvenkylän kyläyhdistys ry.
Olen iloinen voidessani tulla kertomaan
omaa tarinaani Järvenkylästä,
entisestä Ryöwärlän kylästä.
Usvan noustessa joelle, luonnon
hiljaisimpina hetkinä, saatat nähdä minut,
Näkin, istumassa riippusillan kupeessa
olevalla Näkkikivellä.
Ympärilleni siinä katselen, vanhoja
aikoja muistellen.
Pitkiin aikoihin ei ole apuani tarvittu.
Kaihoisasti muistelen aikaa, jolloin
minua tarvittiin kun kylän lapset
uimaan opettelivat. Kivelläni
huilasivat ja rantaan polskivat,
arvaamatta lainkaan, miten
kannustin ja kannattelin.
Näytinpä myös kivelläni,
pyöriikö mylly naapurikylässä,
saako kävijä jyvänsä jauhoiksi.
Turhilta reissuilta kyläläiset
Ennen, veden peittäessä laajalti kylää,
apuani useinkin tarvittiin.
Pitkillä jaloillani vedenvaraan
joutuneiden avuksi kiiruhdin
ja tuplahännälläni ryövärit sidoin
ja taltutin.
Mahtivoimani avulla
ryöwärläiset kunnon tavoille opetin.
Kuivanut on vesi, tuhanteen vuoteen
ei ole meri Ryöwärlään yltänyt,
mitä nyt vuolaana virtaava Kyrönjoki
joskus uhittelee, viljavat pellot
ympärillään, nuo Ryöwärläänkin
vaurautta tuoneet.
Maailma on muuttunut ja
ryöwärläisistä on tullut
edistyksellisiä järvenkyläläisiä.
Uskokoon ken tahtoo,
näin ei olisi.
(Tämä tarina tulee Näkin mukana.)
Kunnon kurmootusta
Kilpailija sai kunnon "kurmootusta" tämän päivän Pohjalaisen yleisönosastolla. Hän oli luvannut vappuna töitä ties kuinka monelle pallonmyyjälle, mutta loppujen lopuksi töitä ei ollutkaan kaikille tarjota. Kaiken lisäksi hän oli käskenyt odotella torilla, josko työtä myöhemmin olisi. Loppujen lopuksi tämä "bisnesmies" oli vielä kehdannut väittää, ettei ollut saanut nuoriin yhteyttä, vaikka nuoret olivat kuuden tunnin odottelunsa aikana kertomansa mukaan soittaneet hänelle useita kertoja. Oli vain käsketty odottelemaan edelleen.
Tuttua, niin tuttua. Lisäksi kyseinen kauppias myi Rewell Centerissä erinäisiä sottaavia spray-tuotteita, joiden myynti on kielletty niin torilla kuin kauppakeskuksessakin.
Juuripa näin se "haiseva" maine leviää.
Valppautta työnhakuun, nuoret! Selvittäkää työntarjoajan taustat mahdollisuuksien mukaan esimerkiksi kaveripiirin kautta. Kyseinen työnantaja on joutunut tekemisiin työsuojelupiirin kanssa tietääksemme vuosittain.
Lähettänyt Reija klo 23.14 Ei kommentteja: Linkit tähän tekstiin
Sängyn alla lymmys
Eilisehtoolla mua kyllä huvitti ja pisti vihaksi yhtä aikaa: Esti flikka oli teheny muffaria, mutta oli sitte ominu kaikki ittellensä. Viäny omahan kämppähänsä kaikki, nottei suinkaa vaan poika saa yhtäkään.
No, sitte poika rupes leipomahan kans. Ihimeen hyvin näyttivät nousnehiltaki poijan suklaamuffinssit, vaikka teki ilaman ohojesta. Mutta hetken päästä ei löytyny niitäkään mistään.
Ku molin aikani tentannu, jotta onko se menny toresta syämähän kaikki, niin selevis: Siälä noli poijan sängyn alla piilos koko farillinen.
Kyllä tua sisaruskateus joskus menöö aivan äärimmillensä. Niin no, kyllähän äireellekki hyvyskä kelepaa, jotta sen pualehen poika teki aivan oikian ratkaasun.
Lähettänyt Reija klo 6.59 Ei kommentteja: Linkit tähän tekstiin
Vappu meni, kesätyöt lähestyvät!
Nalleasuinen tyttäremme Hanne taisi olla Vaasan vapputorin kuvatuin pallonmyyjä.
Lapsuudessani polvisukkakausi alkoi vapusta. Vappuna oli myös lupa kokeilla kirmailua paljain varpain. Ihan vähän vaan.
En tiedä, onko mielikuvani kenties vain yhden erityisen lämpimän vapun peruja. Tuskin ne lapsuudenkaan vaput sentään kovin lämpimiä olivat.
Tänä vuonna vappu oli sateinen ja kolea. Siitä huolimatta ilmapallonmyyjämme jaksoivat tehdä työtään, ja uutterimmat on kutsuttu jatkohaastatteluun. Huomisin selviää, ketkä pääsevät ensi kesänä myymään mansikoitamme Vaasan torille. Jarmon lisäksi haastattelua on tekemässä monivuotinen kesätyöntekijämme Jennifer, jonka vastuualueena on torin vihannes- ja marjamyyntimme järjestely. Hän muun muassa hoitaa työvuorojen suunnittelun.
Mansikanpoimijahakemuksia on tullut jo runsaasti, mutta lisää tarvitaan. Valmis hakukaavake löytyy kotisivuiltamme www.jarmovaltari.fi . Varsinainen poimintatyö alkaa juhannuksen jälkeen, tosin meillä on työntekijöitä jo nyt. Mansikat on harjattu, ja ensi viikolla aloitetaan uusien taimien istutus.
Myös Kurikkaan, ScanBurger PuskaJussi-grillillemme tarvitsemme lisää työntekijöitä. Itse jään kesällä hoitamaan marja- ja vihannestilamme kotimyyntiä, ja kesälomia on kertynyt kaikille yhdeksälle työntekijällemme grillillä. Syksyllä lisätyövoimaa tarvitaan myös. ScanBurger PuskaJussi on koko laajan Pohjanmaan tunnetuin grilli, joka tarjoilee muun muassa maakunnan parhaat kebab-annokset rehdillä pohjalaishuumorilla höystettyinä. www.puskajussi.fi ScanBurger Puskajussi löytyy myös facebookista, liity sinäkin yhteisöömme!
Lisäksi tarvitsemme kesäkuun alkupuolelta lähtien pizzeriatyöntekijöitä. Puolentoista vuoden tauon jälkeen halajamme jälleen maailman parhaimman pizzan pariin, niinpä remontin jälkeen avaamme uudistetun Kotipizzan Laihian keskustaan.
Sekä Kurikan ScanBurger PuskaJussi-grillille että Laihian Kotipizzaan voi lähettää vapaamuotoisen hakemuksen osoitteeseen jarmo.valtari@netikka.fi . Paikkoja voit tiedustella puhelimitse: Jarmo 0400-667179 tai Reija 040-5963111.
Lähettänyt Reija klo 18.29 2 kommenttia: Linkit tähän tekstiin